病目
作者：郭印
朝代：宋

paragraphs: 開眼萬象生，闔眼萬象滅。
生滅本無體，人心妄分别。
我初病眸子，散漫空花發。
視物都矇矇，浮雲翳秋月。
謁告旋掩關，十日人事絕。
密室宴坐餘，神光潛洞達。
俄於冥冥中，瞭然得朗徹。
以兹悟色性，六根成解脱。
緬思濁世人，逐見互攘奪。
外爲物所障，兩眼暗添屑。
豈知有良醫，利重金篦刮。
作詩示盲俗，聽此還丹訣。